Žrtvovanje dame

U šahu, **žrtvovanje dame** jest potez kojim se protivniku daje dama u zamjenu za taktičku, pozicijsku ili neku drugu kompenzaciju.

## Žrtvovanje dame: stvarno protiv prividnog 
U knjizi *Umjetnost žrtvovanja u šahu* Rudolf Spielmann razlikuje *stvarne* i *prividne* žrtve. Prividna vodi forsiranoj i trenutnoj koristi za onoga ko žrtvuje, obično u obliku brzog mata (ili vječnog šaha ili pata ako je namjera izboriti remi), ili vraćanja žrtvovanog materijala nakon forsirane sekvence poteza. Budući da bilo koja količina materijala može biti žrtvovana sve dotle dok vodi do mata, dama nije iznad toga da bude žrtvovana kao dio kombinacije.

U moguće razloge za prividno žrtvovanje dame spadaju:
* forsirani mat nakon što protivnik uzme damu;
* više nego adekvatna materijalna kompenzacija (npr., top i dva skakača) nakon forsiranog nastavka;
* omogućavanje promocije pješaka u novu damu;
* naknadno osvajanje protivnikove dame, s određenim pozicijskim ili materijalnim dobitkom.

S druge strane, "stvarne" žrtve, prema Spielmannovim riječima, jesu one kad kompenzacija nije trenutna nego više pozicijska po prirodi. Zbog toga što je dama najjača figura (vidi Relativna vrijednost šahovskih figura), pozicijska žrtvovanja dame praktično uvijek kao posljedicu donose neku djelomičnu materijalnu kompenzaciju (npr., žrtvovanje dame za topa i lovca).

Može nastati prilika kad igrač razmijeni damu za druge figure koje zajedno imaju jednaku ili veću vrijednost od dame. Bent Larsen primijetio je da se davanje dame za topa i dvije lahke figure ponekad naziva "žrtvovanjem dame", ali, s obzirom na to da su top i dvije lahke figure vrednije od dame, on kaže da se to ne bi trebalo smatrati žrtvovanjem.

## Primjeri 
### Anderssen – Kieseritzky (1851) 
U proslavljenoj Besmrtnoj partiji Adolf Anderssen žrtvovao je damu kao dio matne kombinacije. U prikazanoj poziciji dao je damu potezom **22. Df6+!** kako bi odvukao crnog skakača: partija je nastavljena **22...Sxf6 23. Le7#**. Ovo je primjer prividnnog žrtvovanja dame, s obzirom na mat u sljedećem potezu. Bijeli je bio u stanju matirati jer su njegove lahke figure bile oko crnog kralja, dok su figure crnog bile ili nerazvijene ili zarobljene među protivničkim figurama, pa nisu mogle pomoći u odbrani.

### Anderssen – Dufresne (1852) 
U svojoj drugoj čuvenoj, Evergrin partiji Anderssen je još jednom žrtvovao damu radi matne kombinacije, odigravši **21. Dxd7+!!**. Partija je nastavljena **21...Kxd7 22. Lf5+ Ke8 23. Ld7+ Kf8 24. Lxe7#**. Ovo je još jedan primjer prividnog žrtvovanja. Iako je crni na ivici toga da matira bijelog, odbrana oko kralja mu je slaba, pa ga je bijeli mogao matirati.

### Spielmann – Møller (1920) 
Kao primjer "stvarnog" (pozicijskog) žrtvovanja dame Spielmann je predstavio ovu partiju protiv Jørgena Møllera u Göteborgu 1920. Na prvom dijagramu crni prijeti odigrati 9...Lg4, čime bi osvojio damu jer ona ne smije ostaviti polje f2 nebranjeno zbog prijetnje matom. No, Spielmann je odigrao **9. Sd2!**, dopustivši crnom da mu uzme damu, i nakon **9...Lg4 10. Sxe4 Lxf3 11. Sxf3 Dh6 12. Sf6+ Kd8 13. h4** nastala je pozicija prikazana na drugom dijagramu. Bijeli je dobio samo skakača i lovca za damu i pješaka, ali su mu lahke figure vrlo aktivne, a crna dama izvan je igre. Bijeli je dobio nakon 28. poteza.

### Pilnik – Reshevsky (1942) 
Žrtvovanjem dame nekad se može izboriti remi (u izgubljenoj poziciji). Ovdje se Herman Pilnik brani u završnici s tri pješaka manje, ali je odigrao **Df2!**; Samuel Reshevsky nije imao ništa bolje od ...Dxf2, čime je nastao pat.

### Byrne – Fischer (1956) 
U Partiji stoljeća Bobby Fischer pribjegao je prividnom žrtvovanju dame kako bi stekao dobitnu materijalnu prednost. Na prvom dijagramu bijeli kralj zapeo je u centru, a crni ima kontrolu nad otvorenom e-linijom. Fischer je ignorirao prijetnju dami i odigrao **17...Le6!!**. Partija je nastavljena **18. Lxb6 Lxc4+ 19. Kg1 Se2+ 20. Kf1 Sxd4+ 21. Kg1 Se2+ 22. Kf1 Sc3+ 23. Kg1 axb6 24. Db4 Ta4 25. Dxb6 Sxd1** i crni je ostao s velikom materijalnom i pozicijskom prednošću. Može zaprijetiti matom na posljednjem redu kako bi osvojio čak i više materijala; njegove su figure koordinirane, a bijeli top zarobljen je u uglu.

### Carlsen – Karjakin (2016) 
U okviru Svjetskog prvenstva 2016. Magnus Carlsen pobijedio je Sergeja Karjakina u posljednjoj partiji razigravanja žrtvovanjem dame **50. Dh6+!!**. Na koji god način dama bude uzeta, bijeli matira u sljedećem potezu: 50...Kxh6 51. Th8# ili 50...gxh6 51. Txf7#.

### Ostale poznate partije 
* U "Partiji u Operi" Paul Morphy žrtvovao je damu u završnom odvlačenju kako bi matirao.
* U prijateljskoj partiji između Edwarda Laskera i Georgea Alana Thomasa Lasker je pronašao proslavljeno žrtvovanje dame kojim je crnog kralja natjerao na marš sve do prvog reda bijelog, gdje ga je matirao.
* Pod *Philidorovim naslijeđem* podrazumijeva se ugušeni mat u koji je uključeno žrtvovanje dame.
* U taktičkom vrtlogu Larsen je žrtvovao damu kako bi porazio svjetskog prvaka Tigrana Petrosjana 1966.

## Također pogledajte 
* Žrtva (šah)

## Reference 
Kategorija:Šahovska taktika
Kategorija:Šahovska terminologija